โจ๊กเกอร์
การสร้างสรรค์และการพัฒนา > แนวคิด

บิลล์ ฟิงเกอร์, บ็อบ เคนและเจอร์รี รอบินสัน มีชื่อเป็นผู้สร้างสรรค์โจ๊กเกอร์ แต่เรื่องราวของพวกเขาเกี่ยวกับแนวคิดของตัวละครนั้นแตกต่างกัน แต่ละคนก็มีเหตุการณ์ในรูปแบบของตัวเอง รูปแบบของ ฟิงเกอร์, เคนและรอบินสัน มาจากฟิงเกอร์ได้แสดงภาพของนักแสดง คอนราด ไวต์ ในบทบาท กวินเพลน (ชายที่มีปากที่เสียรูปเป็นรอยยิ้มตลอดเวลา) ในภาพยนตร์เรื่อง เดอะแมนฮูลาฟส์ ใน ค.ศ. 1928 เพื่อเป็นแรงบันดาลใจในการปรากฏตัวของโจ๊กเกอร์ และรอบินสันยังได้ร่างภาพไพ่โจ๊กเกอร์ด้วย
รอบินสันกล่าวว่า ภาพร่างไพ่ของเขาใน ค.ศ. 1940 เป็นแนวคิดของตัวละคร และฟิงเกอร์ได้เชื่อมโยงภาพดังกล่าวเข้ากับไวต์ในภาพยนตร์ เคนได้จ้างรอบินสันวัย 17 ปีมาเป็นผู้ช่วยใน ค.ศ. 1939 หลังจากที่เขาเห็นรอบินสันสวมเสื้อแจ็กเก็ตสีขาวที่ประดับด้วยภาพวาดของเขาเอง  รอบินสันเริ่มต้นด้วยเป็นผู้เขียนตัวอักษรและลงหมึกพื้นหลัง ต่อมาเขาก็กลายมาเป็นศิลปินหลักให้กับชุดหนังสือการ์ตูนเรื่อง แบทแมน ที่เพิ่งสร้างขึ้นอย่างรวดเร็ว รอบินสันกล่าวไว้ในบทสัมภาษณ์เมื่อ ค.ศ. 1975 ในหนังสือ ดิอะเมซิงเวิลด์ออฟดีซีคอมิกส์ ว่า เขาต้องการวายร้ายตัวฉกาจที่จะมาทดสอบแบทแมน ไม่ใช่เจ้าพ่ออาชญากรหรืออันธพาลทั่วไปที่ถูกออกแบบให้กำจัดได้ง่าย เขาต้องการตัวละครที่แปลกประหลาดและคงอยู่ตลอดไปเพื่อเป็นแหล่งที่มาของความขัดแย้งสำหรับแบทแมน โดยออกแบบวายร้ายที่ชั่วร้ายแต่เป็นตัวตลก โรบินสันรู้สึกสนใจในตัวร้าย เขาเชื่อว่าตัวละครบางตัวประกอบด้วยความขัดแย้ง ซึ่งนำไปสู่อารมณ์ขันของโจ๊กเกอร์ เขาบอกว่าชื่อมาเป็นอันดับแรก ตามด้วยภาพไพ่จากสำรับที่เขามีอยู่ในมือเสมอ "ผมต้องการใครสักคนที่ดูน่าตื่นเต้น ผมต้องการใครสักคนที่สร้างความประทับใจไม่รู้ลืม เป็นคนที่แปลกประหลาด น่าจดจำ เช่น คนค่อมแห่งน็อทร์ดาม หรือตัวร้ายอื่น ๆ ที่มีลักษณะทางกายภาพที่เป็นเอกลักษณ์" เขาเล่าให้ฟิงเกอร์ฟังถึงแนวคิดของเขาทางโทรศัพท์ จากนั้นจึงให้ภาพร่างตัวละครและภาพของสิ่งที่กลายมาเป็นแบบไพ่โจ๊กเกอร์อันโด่งดังของเขา ฟิงเกอร์คิดว่าแนวคิดนั้นไม่สมบูรณ์ จึงให้ภาพของไวต์ที่มีรอยยิ้มอันน่ากลัวและอาการยิ้มแสยะถาวร
เคนโต้แย้งว่า ภาพร่างของรอบินสันถูกสร้างขึ้นมาหลังจากฟิงเกอร์แสดงภาพของกวินเพลนให้เคนดูไปแล้ว และมันถูกใช้เป็นเพียงการออกแบบการ์ดที่เป็นของโจ๊กเกอร์ในการปรากฏตัวครั้งแรก ๆ ของเขาเท่านั้น ฟิงเกอร์กล่าวว่า เขาได้รับแรงบันดาลใจจาก หน้าสตีเพิลเชส ซึ่งเป็นภาพในสวนสตีเพิลเชสที่เกาะโคนีย์ ซึ่งมีลักษณะคล้ายกับหัวของโจ๊กเกอร์ โดยเขาเป็นคนร่างภาพและแบ่งปันให้กับ คาร์ไมน์ อินฟานติโน ซึ่งต่อมากลายมาเป็นผู้อำนวยการกองบรรณาธิการ เคนได้ระบุตำแหน่งของเขาในการสัมภาษณ์กับนักข่าว แฟรงค์ โลเวซ เมื่อ ค.ศ. 1994 ว่า:
บิล ฟิงเกอร์และผมเป็นคนสร้างโจ๊กเกอร์ บิลเป็นนักเขียน เจอร์รี รอบินสันนำไพ่โจ๊กเกอร์มาให้ผม นั่นคือวิธีที่ผมสรุปมัน [โจ๊กเกอร์] ดูเหมือนคอนราด ไวต์ – คุณรู้จักไหม นักแสดงในเรื่อง เดอะแมนฮูลาฟส์ [ภาพยนตร์ ค.ศ. 1928 ที่สร้างจากนวนิยาย] ของ วิกตอร์ อูว์โก ... บิล ฟิงเกอร์มีหนังสือที่มีรูปถ่ายของ คอนราด ไวต์และแสดงให้ผมดูและพูดว่า 'นี่คือโจ๊กเกอร์' เจอร์รี รอบินสันไม่มีส่วนเกี่ยวข้องกับหนังสือเลย แต่เขาจะพูดเสมอว่าเขาเป็นคนสร้างมันขึ้นมาจนกระทั่งเขาเสียชีวิต เขาเอาไพ่มาให้เราใช้สองสามใบเพื่อให้เขา [โจ๊กเกอร์] ใช้เล่นไพ่ของเขา
รอบินสันให้เครดิตตัวเอง, ฟิงเกอร์และเคนสำหรับการสร้างสรรค์โจ๊กเกอร์ เขาบอกว่าเขาสร้างตัวละครนี้ให้เป็นศัตรูตัวฉกาจของแบทแมนเมื่อเรื่องราวเพิ่มเติมมีความจำเป็นอย่างรวดเร็วสำหรับ แบทแมน #1 และเขาได้รับเครดิตสำหรับเรื่องราวนี้ในหลักสูตรของวิทยาลัย:
ในการประชุมครั้งแรกนั้น เมื่อผมให้พวกเขาเห็นภาพร่างของโจ๊กเกอร์ บิลบอกว่ามันทำให้เขานึกถึง คอนราด ไวต์ ในภาพยนตร์เรื่อง เดอะแมนฮูลาฟส์ นั่นคือการกล่าวถึงครั้งแรกของเขา ... เขาสมควรได้รับเครดิต และบ็อบเองก็มีบทบาทในเรื่องนี้ด้วย แนวคิดเป็นของผม บิลเขียนบทร่างแรกเสร็จจากโครงร่างตัวละครของผมและสิ่งที่ควรเกิดขึ้นในเรื่องราวแรก เขาเป็นคนเขียนบทนั้น ดังนั้นเขาจึงเป็นผู้ร่วมสร้างจริง ๆ และบ็อบกับผมเป็นผู้สร้างภาพ ดังนั้นบ็อบก็เป็นคนสร้างด้วย
ฟิงเกอร์ให้เรื่องราวของเขาใน ค.ศ. 1966:
ผมได้รับโทรศัพท์จากบ็อบ เคน.... เขามีตัวร้ายคนใหม่ เมื่อผมไปถึงเขาถือไพ่ในมือ ดูเหมือนว่า เจอร์รี รอบินสันหรือบ็อบ ผมจำไม่ได้ว่าใคร เขาดูไพ่ใบนั้นแล้วพวกเขาก็มีแนวคิดเกี่ยวกับตัวละคร ... โจ๊กเกอร์ บ็อบวาดภาพร่างคร่าว ๆ ในตอนแรกมันดูไม่เหมือนโจ๊กเกอร์มากนัก มันดูเหมือนตัวตลกมากกว่า แต่ผมจำได้ว่าก่อนหน้านี้ กรอสเซ็คแอนด์ดันแลป เคยออกหนังสือคลาสสิกของ อเล็กซานเดอร์ ดูมัส และวิกตอร์ อูว์โก ในราคาถูกมาก ... เล่มที่ผมมีคือ เดอะแมนฮูลาฟส์ — ใบหน้าของเขาได้รับการผ่าตัดถาวรเพื่อให้เขายิ้มตลอดเวลา และมันดูแปลกมาก ผมตัดภาพออกจากหนังสือแล้วส่งให้บ็อบ ผู้วาดภาพและทำให้ดูน่ากลัวขึ้น จากนั้นเขาทำงานบนใบหน้า ทำให้เขาดูเหมือนตัวตลกเล็กน้อย ซึ่งทำให้ใบหน้าของเขาขาว ริมฝีปากแดง ผมสีเขียว และนั่นคือโจ๊กเกอร์!
แม้ว่า เคนจะปฏิเสธอย่างหนักแน่นที่จะแบ่งปันเครดิตสำหรับตัวละครหลายตัวของเขา และปฏิเสธคำกล่าวอ้างของรอบินสันไปจนตลอดชีวิตของเขา นักประวัติศาสตร์การ์ตูนหลายคนก็ให้เครดิตรอบินสันในส่วนของการสร้างสรรค์โจ๊กเกอร์ และให้เครดิตฟิงเกอร์ในส่วนของการพัฒนาตัวละคร ณ ค.ศ. 2011 ฟิงเกอร์, เคนและรอบินสัน ทุกคนเสียชีวิตหมดแล้ว ปล่อยให้เรื่องราวยังไม่คลี่คลาย